
			Pròleg 

			 

			No hi ha res més poderós que una bona història ben explicada. Aquest nou volum de Crims aplega set relats, en els quals trobareu la mateixa intensitat i la força narrativa que han fet de llibres anteriors com Tot el que llegireu és real, Llum a la foscor i Pecats capitals unes lectures que han enganxat públics molt diversos, dels joves als més grans, dels lectors més avesats a aquells que han obert per primera vegada un llibre atrets per una manera d’explicar històries que han descobert a la ràdio o la televisió. 

			Són casos reals en què hem introduït elements narratius per seduir i captivar l’atenció dels lectors, però sempre amb una voluntat de rigor en la reconstrucció dels fets i de respecte per als protagonistes, perquè ens preocupa no fer més mal del que ja hi ha en aquesta història.  

			Nosaltres expliquem històries. No les analitzem, ni les jutgem ni les qualifiquem. No fem estadístiques de per què es mata més o menys i on es mata més o menys. Nosaltres narrem. I narrar bé és molt difícil, perquè la nostra hora de la veritat és connectar amb vosaltres, lectors. La nostra feina és trobar les paraulers adequades, endreçar els fets de manera correcta, sense alterar la realitat, i construir el relat perquè enganxi i emocioni. 

			A totes les històries que formen aquest llibre hi trobareu personatges que han d’afrontar la seva hora de la veritat, aquell moment decisiu en què han d’assumir-se les conseqüències dels actes propis o prendre una decisió crucial. Per a cada un dels implicats en un crim, aquest moment té un significat diferent. 

			Per al criminal, l’hora de la veritat pot ser quan s’adona que ja no pot escapar, ja sigui en el moment de la detenció, davant del jutge o en l’hora de la sentència. És quan ha d’afrontar el pes de la justícia o, en un aspecte més íntim, la pròpia consciència. 

			Per a un policia, pot ser aquell instant clau en una investigació en què no hi ha marge per a l’error. 

			Per a la víctima, pot ser l’instant immediat a la seva mort o quan pren consciència del dany sofert, ja sigui físic o psicològic. També quan declara davant la policia o en un judici i ha de reviure el trauma emocional. O quan ha de buscar forces per tirar endavant amb el pes de les seqüeles. 

			Per als familiars de la víctima, pot arribar quan han d’acceptar el dolor i la impotència davant el que li ha passat al seu ésser estimat i aprendre a conviure amb la pèrdua o el patiment. També quan busquen justícia, acompanyant la víctima en el procés legal, o si, malauradament, la víctima ja no pot, fent sentir la seva veu. 

			Cada perspectiva té la seva pròpia càrrega emocional i moral, però l’hora de la veritat és un punt de no retorn per a tots i cadascun dels implicats, que marca un abans i un després a les seves vides. 

			Ho veureu al relat «Alta traïció», en el qual l’hora de la veritat esclata com una bomba en el si d’una família on res és el que sembla. A «El crim del polígon Entrevies», hauran de passar anys abans que es faci la llum en la mort d’un treballador. «Les bessones» és una història que ens mostra que l’hora de la veritat pot arribar a la víctima en el moment que menys s’ho espera. A «La confessió d’O Chucán», descobrireu els girs en el judici de l’assassinat d’una dona que es prostituïa per mantenir el seu fill a Galícia, que potser ja coneixeu, però ara ho fareu a través dels ulls d’un dels membres del jurat. A «On és la mama?» veurem com el més petit instant pot quedar gravat per sempre a la memòria. «Los Pistolas» ens mostra com l’arribada d’un clan canviarà la vida d’un barri quan un dels veïns decideix fer front als nouvinguts. I a «Un matrimoni ideal», la policia s’haurà d’enfrontar a l’hora de la veritat en la investigació d’un cas en què els implicats són, als ulls de tothom, la parella ideal: joves, guapos i actius. 

			Hem triat les històries que llegireu en el llibre que teniu a les mans entre desenes de casos en els quals estem treballant: llegint sumaris, contrastant les dades, conversant amb els testimonis… Alguns d’aquests relats, que trobareu aquí en primícia, els podreu escoltar un dia narrats a la ràdio o els veureu en un futur a la pantalla del televisor. I en tots hi descobrireu personatges que s’enfronten a la seva hora de la veritat.  

			Comencem! 

			 

			CARLES PORTA 

			 

		








		
			
			
			Alta traïció 

			
			Gerard Casero, cabells rossos tallats curts i ulls blaus, puja al cotxe, un Opel Astra blanc, mira pel retrovisor la seva filla de set mesos, que està asseguda i lligada a la cadireta al seient del darrere, engega el motor i surt de l’aparcament subterrani del bloc de pisos on viu amb la Jenifer Cot, la seva dona, que és també la xicota de tota la vida. Estan junts des que ell tenia quinze anys i ella setze. L’habitatge conjugal està situat a Parets de Vallès i hi viuen des de fa pocs anys, després que marxessin de Martorelles. Ella surt molt d’hora de casa perquè treballa en una fàbrica de recanvis per a vehicles ubicada a Polinyà i fa el torn de matí, de set a dues de la tarda. Sempre és molt puntual i té molt bona relació amb els seus companys de feina, especialment amb la Montse, el Jonathan, el Josep i sobretot la Leonor. Ella li diu Leo, i es coneixen de fa tants anys que s’expliquen confidències. 

			Avui és 7 de setembre de 2007 i és l’aniversari del Gerard. A les 6.58, segons marca el seu mòbil, ha rebut un missatge de text des del telèfon de la Jenifer. 

			
			Espero que el sacrificio de ir tarde por darte el primer regalo te haya gustado.  

			Y adivina cuál será el segundo.  

			Te quiero. 

			
			Ell li ha contestat a les 7.03: 

			
			Me ha encantado, pero ahora no corras, mi amor. El segundo regalo esperoque me coja en el garaje je je je. 

			Te quiero. Acuérdate de ir al banco, mi amor. 

			
			La parella va sopar ahir a casa dels pares d’ella, a Mollet del Vallès, una adossada. Al petit pati del davant hi creix un caqui que envaeix part de l’entrada. Van fer una barbacoa. Hi havia els germans de la Jenifer, a qui el Gerard coneix des que va començar a festejar amb ella, i també les parelles. S’entén molt bé amb el seu cunyat David, el marit de la Sandra, la germana petita de la Jenifer. Es porten només dos anys. Els pares del David tenen un bar a Martorelles i hi estan fent reformes. Volen canviar el fons de la barra i emplafonar-lo amb fusta. El Gerard és un manetes i un bon fuster. 

			—Cuñado, mañana quedamos temprano, vamos al bar y me ayudas, ¿vale? —li va dir el David. 

			—Sin problema. Mañana temprano dejo la cría en tu casa y vamos al bar de tus padres. 

			Per això aquest matí, a primera hora, el Gerard surt del seu bloc de pisos de Parets del Vallès. Al cap d’un moment, mentre està aturat a la gasolinera omplint el dipòsit, rep una trucada al mòbil: 

			—Hola, Gerard. Soy Leo. Te llamo porque estoy preocupada. Jenifer no ha venido a trabajar y la llamo al móvil y lo tiene apagado. Es muy raro. ¿Sabes si le ha pasado algo? 

			La Leo sol arribar deu minuts abans de les set del matí a la feina. S’està cinc minuts al cotxe fent un cigarret i després entra a la fàbrica per començar la jornada laboral. Avui ha seguit la mateixa rutina. Però, quan ha accedit al taller, la seva amiga encara no havia arribat. La Jenifer és tan puntual que la seva companya s’ha estranyat i li ha trucat, però té el telèfon apagat, i això tampoc és normal en ella. Per això ha decidit trucar per preguntar si és que està malalta a casa i no ha pogut avisar.  

			—Yo la he dejado en casa arreglándose. Ya debe estar de camino. 

			El Gerard penja, posa la mànega a la boca del dipòsit de l’Opel Astra, l’omple de benzina, puja al cotxe i marxa cap a Martorelles a buscar el seu cunyat.  

			El David fa torns i avui està mort de son. És conscient que ha quedat amb el Gerard per anar al bar dels pares, però fa mitja volta al llit i es diu que no vindrà pas d’un minutet més. De sobte, sent el timbre. Es desvetlla amb un sobresalt, encén el llum i veu que el rellotge marca les 7.30. La seva dona, la Sandra, s’aixeca i va a obrir. Saluda el Gerard i el felicita pel seu aniversari. Li agafa la nena dels braços i se l’emporta cap a dins del pis amb el seu fill, que també és petit. La Sandra té cura de la seva neboda Noa quan la parella ho necessita. La Jenifer li té tota la confiança i prefereix deixar-la amb la seva germana que no pas agafar una cangur o portar-la a la llar d’infants. El Gerard està a l’atur, però quan li surten feinetes ho fan així i la Jenifer recull la nena quan plega de la fàbrica. 

			El David es vesteix d’una revolada i baixa a reunir-se amb el seu cunyat, que l’espera al rebedor, per anar al bar de Martorelles i arromangar-se amb els plafons de fusta. Tan bon punt el veu, el felicita. Avui el Gerard fa vint-i-vuit anys. Abans de posar-se a treballar, s’aturen a fer un cafè per treure’s la son de les orelles. Conversen poc. El David està cansat pel desgavell d’horaris a la feina. Treballa de nits, i això li altera molt el son, perquè dormir de dia amb una criatura petita a casa no és fàcil. Es beu el cafè d’un glop i s’aixeca de la cadira. El Gerard el segueix, pugen al cotxe i marxen en direcció al bar dels pares del cunyat, que ja els esperen. Però, abans d’arribar-hi, sorgeix un contratemps. 

			—Me acabo de acordar que tengo la perra en el piso —fa el Gerard—, y, si se mea, me va a estropear el parqué. Anda, cuñado, acompañame a buscar a la perra.  

			—Vale, sin problema, pero baja tú y yo te espero en el coche. 

			El Gerard condueix fins a Parets del Vallès, aparca al mateix carrer de casa, molt a prop de l’oficina de Caixa de Tarragona, baixa un moment, puja al pis, agafa la gossa a coll i al cap de cinc minuts ja torna a ser a baix.  

			Després de recollir l’animal, els cunyats van, ara sí, cap al bar La Giralda de Martorelles per acabar la reforma. El Gerard és treballador i hàbil amb les mans. Però avui no té el dia. El pare del David ho detecta de seguida. El veu una mica atabalat. 

			—Gerard, ¿qué te pasa hoy, que estás tan nervioso? 

			—¿Qué me va a pasar? Nada. Que tengo sueño.  

			Però l’home no queda gaire convençut amb la resposta. El veu neguitós. No para quiet i cada dos per tres ensopega. L’amo del local es fixa també que té una rascada al coll. 

			—¿Cómo te has hecho eso que tienes en el cuello? ¿Es un arañazo? 

			—Sí. La niña me ha arañado esta mañana cuando la estaba vistiendo. 

			—Jopé, ¡pues vaya uñas tiene la niña para lo pequeña que es! 

			La conversa queda aquí i el Gerard s’apuja una mica el coll de la camisa perquè no se li vegi tant l’esgarrapada.  

			Quan encara no han tocat les nou, mentre els cunyats continuen revestint de fusta la part de darrere de la barra del bar, el telèfon del Gerard comença a sonar. A partir d’aquest moment, ja no para. 

			El Gerard ja no toca ni quarts ni hores. Si el pare del David l’ha notat neguitós de seguida que l’ha vist arribar, ara ja el veu fet un sac de nervis. La pantalla del telèfon s’il·lumina moltes vegades. Són companys de la Jenifer, que estan preocupats perquè encara no en saben res. A les 8.56, el Gerard envia un missatge de text al mòbil de la seva dona:  

			
			Llámame enseguida. 

			
			—Cuñado —li diu el David—, vamos a hacer el recorrido entre el piso y la empresa de Polinyà por si le ha pasado alguna cosa. A lo mejor ha tenido un accidente, o se le ha pinchado una rueda del coche y no sabe cambiarla. 

			—Vale, vamos. 

			Pugen a l’Opel Astra del Gerard. Ell condueix i el David va al seient del copilot mirant atentament el voral de la carretera per si hi veu la seva cunyada Jenifer. Van des de Martorelles fins al carrer de la Fàbrica de Parets del Vallès, on hi ha el pis de la parella, i des d’allà continuen en direcció al polígon Can Humet de Polinyà per l’AP7 fins a l’empresa Doken, on treballa la dona. Són només nou quilòmetres i triguen uns onze minuts a recorre’ls. I ni rastre de la dona del Gerard; ni del seu cotxe, un Peugeot 206. 

			Els cunyats arriben a l’empresa on treballa la Jenifer i el marit surt del vehicle. Són tres quarts de deu del matí. La millor amiga de la dona està feta un sac de nervis. Avui no ha aconseguit concentrar-se ni fer res de bo. Coneix prou bé la Jenifer i sap que li ha d’haver passat alguna cosa greu, si no s’ha presentat a treballar i té el mòbil desconnectat. Quan veu arribar el Gerard amb cara de preocupació, encara es posa més nerviosa i tem la pitjor de les notícies. Mantenen una breu conversa plena d’interrogants. Assenyalant el cotxe amb un gest de la mà, el Gerard li explica que han anat a buscar la gossa al pis i que la Jenifer no hi era. L’animal els observa decantant el cap des de darrere el vidre. 

			—¿Has mirado en el parking de tu casa, a ver si está el coche de Jenifer aparcado? —li pregunta la Leo. 

			El Gerard fa que no. Ella se’n fa creus, perquè pensa que és més lògic començar pel pàrquing, abans de posar-se a buscar per les carreteres. Si no l’han trobat pel camí a la feina i tampoc és al pis ni a casa dels seus pares, a Mollet, on pot ser? Només els queda anar a la comissaria dels Mossos i denunciar-ne la desaparició. Abans, a les 9.51, el Gerard truca al mòbil de la seva dona per primera vegada. Surt apagat. 

			El Gerard està tan nerviós que demana al seu cunyat que condueixi ell. Quan fan el canvi i passa per darrere de l’Opel Astra, el David sent un soroll, es gira i el veu abocat a la barrera de seguretat de la carretera, com si s’hagués desmaiat. Però es recupera de pressa i puja al seient del copilot. El David arrenca i posa rumb a la comissaria de Mollet del Vallès. A mig camí, el Gerard, que respira agitadament, es desmaia de nou al seient. 

			El David s’espanta molt.  

			—¿Y ahora a este qué le ha pasado? —remuga entre dents—. Más vale que lo lleve al hospital. 

			Però el Gerard es refà de seguida i li diu que no necessita anar al metge, que el que vol és anar a la comissaria dels Mossos per saber què li ha passat a la Jenifer. El Gerard baixa escopetejat del cotxe. Són les deu en punt del matí. A la recepció hi ha una dona, una agent en pràctiques. El noi està tan alterat que no articula les paraules i li costa respirar. La mossa intueix que li parla de la seva dona. «Ha tenido un accidente y está muerta, está muerta, está muerta». Al cap d’un moment, darrere aquest noi prim tan agitat apareix un altre jove que es presenta com el cunyat i que intenta traduir el discurs embarbussat del primer.  

			La policia mira de tranquil·litzar-los i consulta el sistema operatiu intern per comprovar si hi ha hagut algun accident a la carretera que va de Parets del Vallès a Polinyà, tot i que els cunyats ja hi han passat i no hi han vist res. L’agent fins i tot fa trucades al grup de trànsit per saber si han atès algun sinistre o alguna dona amb el cotxe avariat a la carretera. Res. No els consta cap incident. El més sorprenent és que cada cop que la mossa mira de calmar-lo confirmant-li que no es té constància de cap sinistre, ell es desespera encara més. Segueix respirant agitadament i no l’escolta. Només crida: «Está muerta, está muerta». 

			En sentir els crits, uns quants agents han sortit dels despatxos per veure si la mossa de porta els necessita. Treuen el Gerard a fora perquè pugui respirar millor. Quan passen el llindar de la porta, el noi fa un gest estrany, trontolla i cau. No arriba a perdre el coneixement, però decideixen deixar-lo a terra i avisar una ambulància. 

			Mentrestant, els pares de la Jenifer pugen al cotxe per dirigir-se cap a la mateixa comissaria. Ara fa tot just mitja hora que el Gerard ha trucat a la seva sogra, la Carmen, per preguntar-li si sabia res de la seva filla. La dona, que sap que la Jenifer és molt puntual, s’ha alarmat. Amb el seu marit, el Jordi, també s’han acostat a l’empresa on treballa. Hi han arribat poc després que en marxessin el David i el Gerard. Quan la dona ha entrat al pati de la fàbrica ha tingut un mal pressentiment. 

			—Jenifer está muerta, Jordi. Mi hija está muerta. 

			—No seas exagerada, no vengas con historias de las tuyas —li ha respost ell. 

			—Te lo digo yo. Tengo este presentimiento. Jenifer está muerta. 

			El primer que veuen quan arriben a la comissaria és el gendre, el Gerard, estirat a terra i molt nerviós. Intenten acostar-s’hi, però els policies els mantenen a una certa distància perquè encara no saben què ha passat i no volen complicar encara més la situació.  

			Un vehicle d’emergències del SEM s’atura davant de la porta de comissaria i en baixen un parell de sanitaris que intenten calmar-lo. Els han avisat perquè atenguessin un pacient amb un atac de pànic, i el que s’han trobat en arribar és un home molt nerviós, sí, però no amb un atac de pànic. Decideixen que el millor és subministrar-li un ansiolític i fan venir un vehicle medicalitzat amb una infermera. El fàrmac li farà baixar les pulsacions, aconseguiran que es tranquil·litzi i podran parlar amb ell amb calma. 

			El Gerard es posa la pastilla a la boca, però, en lloc d’empassar-se-la, l’escup. Els policies que té més a prop i un dels tècnics del SEM se n’adonen. Al sanitari no li havia passat mai. La majoria de pacients amb els nervis tan alterats com aquest home agraeixen tenir una medicació que els calmi. 

			
			El que encara no saben a la comissaria de Mollet del Vallès és que la Jenifer acaba d’aparèixer fa poca estona. A les 9.50 un veí n’ha trobat el cos en un petit vestíbul que connecta l’entrada del bloc amb el primer pis de l’aparcament comunitari, on només hi ha dues places: la del cotxe de la Jenifer i la d’aquest veí.  

			L’home l’ha reconegut de seguida. Sap que aparca el vehicle al seu costat, que està casada i té una nena molt petita. Amb la por al cos i el pols accelerat, ha alertat una metgessa del centre Asepeyo que hi ha just davant del bloc. La doctora ha trucat al 112 i ha intentat fer la reanimació a la víctima, que està estirada de panxa enlaire i vestida. A les 10.20, una patrulla de la Policia Local de Parets i l’ambulància del SEM arriben a la finca per veure si hi poden fer alguna cosa.  

			A la comissaria dels Mossos de Granollers, on hi ha la seu del grup d’Homicidis de la Regió Metropolitana Nord, els agents del torn de matí ja s’han posat en marxa. Hi ha un cadàver amb signes de violència en un bloc de pisos de Parets del Vallès. Un dels responsables entra al despatx dels companys de Policia Científica per alertar-los. El cap de la unitat i tres agents més agafen els equips d’intervenció i es preparen per sortir cap al lloc dels fets.  

			A les 10.25, els mossos entren a l’edifici per la porta exterior de l’aparcament. És un bloc de cinc plantes, que en té dues destinades a l’aparcament. A la primera només hi caben dos cotxes i s’hi accedeix per un petit vestíbul; a la de sota s’hi ha d’anar per un ascensor o pel portal principal de l’aparcament. La zona ja ha estat acordonada per la primera patrulla que hi ha arribat. Els agents fan una ullada a la zona i detecten ja d’entrada uns quants detalls de l’escena del crim que seran importants per a la investigació. 

			
			A la comissaria de Mollet del Vallès, el David i el germà petit de la Jenifer, que es diu Álex, surten cap al pis de Parets del Vallès. Encara no saben què ha passat. Ningú els ha dit res. Però veuen que el Gerard continua molt alterat i ara cauen que ells no han comprovat personalment si la noia és al pis o a l’aparcament. Els pares de la Jenifer estan molt nerviosos i també creuen que és la millor opció. El Gerard continua rebent trucades i missatges de les companyes de la seva dona, cada cop més preocupades. A les 10.50, la Leo li envia un SMS: 

			
			Sabéis algo?  

			Estamos desesperadas, dime cuando puedas. 

			
			Però el Gerard ja no mira el telèfon. El té a la butxaca. Els mossos l’han fet entrar en un despatx per interrogar-lo com a testimoni. De moment, encara no li volen explicar que han trobat la seva dona morta. Dos dels policies de la comissaria que l’han atès mentre era a terra s’han fixat que té una esgarrapada al coll, hematomes als dos bíceps i una rascada amb sang al genoll dret. Agents de la Unitat d’Investigació de la comissaria anoten les seves primeres impressions. No veuen clara l’actitud d’aquest home.  

			
			Cap a tres quarts de dotze, a l’escenari del crim, a Parets del Vallès, els investigadors ja han començat la inspecció ocular per trobar-hi indicis. Molt a prop del cotxe de la Jenifer hi veuen un petit lluentó i una arracada. Hi posen una fita, un triangle blanc amb un número, i en fan fotografies. Continuen el recorregut fins al petit vestíbul on hi ha el cos de la víctima. Ho enregistren tot en vídeo per no perdre’n detall i poder revisar-ho posteriorment. El cap de la Unitat Territorial de Policia Científica, Joan Bonany, observa el cos de la Jenifer sense tocar-lo. Examinar el cadàver és feina del metge forense, que deu estar a punt d’arribar. Es fixa en una ferida que la noia té al coll, un solc profund de color morat. Porta la camisa descordada i al pit hi té enganxats els elèctrodes que els sanitaris han fet servir per intentar reanimar-la. Però era massa tard. La Jenifer ja era morta, quan l’han trobat.  

			Quan el germà petit de la Jenifer i el seu cunyat, el David, arriben al bloc de pisos del carrer de la Fàbrica, se’l troben acordonat. A fora hi ha una ambulància i uns quants cotxes patrulla. Veuen unes quantes persones que els semblen policia de paisà. Els cau el món a sobre. Sense que ningú els ho digui, intueixen que la Jenifer ha aparegut i que és a l’aparcament, perquè veuen moviment en aquesta zona. 

			El primer que pensa el David és que fa només una hora i mitja ha estat allà mateix amb el marit d’ella i ni tan sols ha baixat del cotxe. Els policies li demanen que els acompanyi. Volen que identifiqui la Jenifer. El veí que l’ha trobat ho ha tingut clar des del primer moment, i, a més, n’han trobat el carnet de conduir a la guantera del cotxe. Els agents no tenen cap dubte de qui és, però la identificació per part d’un familiar és un pas que ajuda a tancar el cercle. Després, encara hauran de fer la necroressenya de la víctima a través de les empremtes, però això ja serà una formalitat.  

			Mentrestant, el fiscal i la comitiva judicial surten cap a l’escenari del crim per fer l’aixecament del cadàver. El procés durarà hores. El jutge de guàrdia de Mollet del Vallès, Sergi Casares, demana al seu equip que investigui si la víctima consta al sistema de denúncies o ordres de protecció per violència de gènere. El resultat és negatiu.  

			A la petita habitació on han trobat el cadàver hi ha la metgessa forense, el jutge, el fiscal, la lletrada de l’administració —antiga secretària judicial— i els investigadors de Mossos. És la una del migdia. La forense examina el cos de la víctima, que hauria fet vint-i-nou anys d’aquí a pocs dies i que marxava a treballar quan algú l’ha sorprès i l’ha matat. La metgessa veu de seguida el mateix que ja ha detectat el cap de la Científica. La Jenifer té un solc profund que segueix una línia horitzontal a la part de davant del coll i li arriba fins a sota les orelles. Just al costat del cos, la policia hi ha trobat també el cable d’un carregador de telèfon mòbil que està una mica entortolligat a la part de baix, formant un manyoc. Un dels agents agafa el cable i el col·loca sobre el coll de la víctima sense tocar-la per mostrar a la resta de la comitiva judicial que podria ser l’arma del crim, ja que el gruix del cable coincideix amb la ferida profunda que la Jenifer té al coll. 

			La Científica li preserva les mans amb dues bosses de paper per retallar-li després les ungles i analitzar si a sota hi té restes de pell de l’agressor. Intueixen que pot ser una prova molt rellevant, perquè tot indica que la víctima ha intentat defensar-se.  

			Quan la forense i el cap de la Científica giren el cadàver per veure-li l’esquena, s’adonen que té fulles seques enganxades a la part baixa dels texans. A la saleta on són no hi ha cap resta vegetal. Les portes antiincendis queden tancades hermèticament i allà no hi entra brutícia del carrer. En canvi, a l’aparcament sí que hi ha restes de fulles seques que el vent empeny endins cada vegada que s’obre la porta. 

			Els investigadors dedueixen que el crim s’ha comès al pàrquing, probablement al costat del cotxe de la víctima, i que l’assassí l’ha arrossegat per sota els braços fins a la petita habitació que connecta el vestíbul de l’edifici amb l’aparcament. Mentre l’estirava cap a dins, li han quedat enganxades algunes fulles seques a la part baixa dels pantalons. El lluentó i l’arracada que han trobat al costat del cotxe confirmen aquesta hipòtesi. La Jenifer porta unes sabates amb lluentons i en una n’hi falta un d’igual que el que han trobat a l’aparcament. D’arracades només en porta una, una perla de color negre que fa parella amb la que ha aparegut al costat del seu cotxe. Amb aquests dos indicis, la comitiva judicial es fa una petita composició del que pot haver passat a primera hora del matí. 

			La Jenifer Cot ha sortit de casa com cada dia, poc abans de les set del matí, i quan estava a punt d’agafar el cotxe, un Peugeot 206 negre estacionat a la primera planta, per marxar a treballar a Polinyà, algú l’ha asfixiat amb el cable del carregador del mòbil. Un cop morta, l’ha arrossegat per sota els braços des de l’aparcament fins a una petita habitació que està a pocs metres del cotxe i que només fan servir els propietaris que aparquen el cotxe a la primera planta, és a dir, la Jenifer i el veí. Al costat del cos de la noia, els mossos hi han trobat una bossa de supermercat blanca amb nanses i uns quants objectes escampats per terra: un entrepà de xoriç embolicat amb paper de plata, les claus del Peugeot, un clauer amb set claus, un pot de medicament amb vuit pastilles per a la pressió arterial a dins —la medicació que solia prendre la víctima—, una llibreta del banc a nom seu i del marit, un paquet de galetes encetat, un carregador de mòbil de la marca Nokia i una tanca d’arracada. Els investigadors ho fotografien i ho ressenyen tot abans d’endur-s’ho cap al laboratori. El telèfon mòbil de la Jenifer no ha aparegut enlloc. 

			Els policies comproven també els panys de totes les portes d’accés al bloc, tant la principal com la de l’aparcament, i no hi troben res forçat. Per tant, qui ha matat la Jenifer coneixia l’edifici i sabia com entrar-hi o en tenia les claus. Els policies fan el que en l’argot policial s’anomena «porta freda»: visiten els veïns de les plantes superiors per saber si han sentit soroll o han obert la porta a algun desconegut. Tots coincideixen que el porter automàtic amb càmera funciona correctament, que no han sentit cap crit i que no obren mai a desconeguts, i menys de matinada. També els pregunten per la relació entre la parella, i tots diuen que no han sentit mai que la Jenifer i el Gerard es discutissin. 

			Arriba la funerària al bloc del carrer de la Fàbrica i el jutge Casares autoritza l’aixecament del cadàver de la Jenifer, un tràmit formal per tal que es puguin endur el cos fins a l’Institut de Medicina Legal de Barcelona per poder practicar-li l’autòpsia i confirmar que el crim s’ha produït tal com acaben de deduir. 

			
			Mentre els professionals treballen, el David ha de fer la trucada més difícil que ha fet mai. Ha de parlar amb la seva dona, la germana de la Jenifer, i explicar-li que ha estat assassinada. La Sandra és a casa amb el seu fill i la seva neboda, la Noa. El David li truca i li explica sense embuts el que ha passat. Ho fa tal com li surt, clar i directe.  

			A la Sandra li retrunyen a les orelles les paraules que acaba de pronunciar el seu marit. Se li fa un nus a l’estómac, mira els dos petits que té al seu càrrec i comença a plorar desconsoladament. Quan aconsegueix asserenar-se una mica, pensa en els seus pares, i especialment en la seva mare Carmen. Si ja ho sap, deu estar destrossada. Agafa el fill i la neboda i surt disparada cap a casa dels seus pares a Mollet. No fa ni dotze hores que la Jenifer li feia adeu amb la mà en separar-se, amb aquella expressió tan dolça que tenia. El record d’aquesta imatge acompanyarà la Sandra tota la vida. Els últims adeus queden gravats per sempre. 

			La Jenifer i la Sandra són les dues noies de la casa, les mitjanes de quatre germans. El gran és el Jordi, que en el moment dels fets viu a Montsó. El petit, l’Álex, encara no s’ha independitzat. Les dues noies han compartit habitació durant tota la infantesa i també algunes confidències. De petites, de vegades s’esbatussaven perquè la Sandra agafava les nines a la seva germana gran, amb qui es portaven gairebé quatre anys. A l’adolescència, la Jenifer va començar a portar a casa un noi molt ros, amb els ulls blaus, amb qui havia començat a sortir. Ell passava tant de temps allà que per a la Sandra, que aleshores tenia dotze o tretze anys, era gairebé com un germà més. Compartien la mateixa habitació tots tres, perquè el Gerard dormia al llit amb la Jenifer. Hi dinava i hi sopava, s’escarxofava al sofà amb tota la colla i es passava setmanes senceres instal·lat allà. El noi s’hi sentia còmode, amb els sogres i els cunyats. 

			La primera de casar-se i marxar de casa va ser la Sandra. La Jenifer encara va trigar un temps a fer el pas. El vestit de núvia el van anar a comprar totes dues germanes juntes. La Jenifer deia que el seu gran somni era arribar a la boda en un carruatge estirat per cavalls. I així és com hi va arribar. La família va fer tot el possible perquè pogués complir el seu somni. Al cap de dos anys i mig arribava al món la Noa, que ara acaba de quedar òrfena de mare amb només set mesos.  

			
			El David ha tornat a comissaria, perquè li volen prendre declaració un altre cop. A primera hora li han fet un interrogatori ràpid per situar-se. Ara volen saber més detalls de tot el que han fet ell i el Gerard des que han sortit de casa seva. El David pregunta pel seu cunyat i li diuen que està declarant en una altra habitació, que no es preocupi, que aviat acabaran. Ell explica tot el que han fet aquest matí des que ha arribat el Gerard a buscar-lo, a dos quarts de vuit. Diu que cap a les 8 han tornat al pis a recollir la gossa, que el Gerard estava estrany, nerviós; que en algun moment s’ha trobat malament… Ha intentat no deixar-se res.  

			Els dos policies que interroguen el David el deixen marxar a casa. Només té ganes de retrobar-se amb la seva dona i el seu fill. Són tots a Mollet del Vallès, amb els pares de la Jenifer. Estan en xoc. Encara tenen la sensació que tot plegat és un malson i que en algun moment es despertaran. No els entra el cap que algú hagi pogut fer mal a una noia tan fàcil d’estimar. I tan valenta. Estan convençuts que, si la Jenifer hagués tingut alguna opció de defensar-se, no ho hauria posat fàcil al seu agressor.  

			A les 14.47, els investigadors continuen amb els interrogatoris. Ara és el torn de la Leo, l’amiga de la Jenifer, la primera persona que ha trucat al Gerard quan ha vist que faltaven cinc minuts per a les 7 i la seva companya encara no havia arribat a la fàbrica. La Leo explica que ell li ha dit que havia deixat la Jenifer al lavabo arreglant-se i que ja devia estar de camí. Afegeix que, quan al cap d’una estona, ell i el seu cunyat han arribat a l’empresa després de recórrer tot el camí buscant la Jenifer, ella els ha suggerit que anessin a l’aparcament de casa per veure si el cotxe encara hi era. 

			El que explica l’amiga concorda amb el que ha explicat el David. En aquest punt, els mossos es pregunten: si el Gerard ha anat al pis a buscar la gossa a les 8 del matí, quan ja sabia que la seva dona no havia arribat a la feina, per què no ha comprovat si encara hi havia el cotxe aparcat? 

			És qüestió de preguntar-ho directament al Gerard, que continua a la comissaria des que hi ha arribat, a les deu del matí. Com que s’ha fet l’hora de dinar, li ofereixen un entrepà i beguda, perquè la declaració serà llarga. Hi ha molts aspectes de la Jenifer que només coneix ell, i per tant el seu testimoni pot ser crucial. 

			Encara no li han explicat què ha passat, però continua hiperventilant. A primera hora de la tarda s’incorpora a la feina el caporal Jordi Mora, que, juntament amb un altre caporal, el sergent del grup i un agent, passa a ocupar-se del cas com a secretari de les diligències d’investigació. Agafa un cotxe i s’acosta fins al bloc de pisos on hi ha hagut el crim. Ja s’ha fet l’aixecament del cadàver, però els companys de la Científica encara segueixen allà i li expliquen el que han trobat. Els agents d’investigació del seu grup també el posen al dia sobre les relacions familiars de la Jenifer i li descriuen el comportament erràtic del Gerard, que encara és a la comissaria de Mollet. 

			El caporal Mora se’n torna cap allà i es presenta davant del marit de la víctima per saludar-lo, explicar-li qui és i demanar-li que faci memòria de tot el que sigui capaç de recordar per tal d’ajudar-los a esclarir què ha passat amb la seva dona. Tot l’equip s’ha conjurat per mantenir el silenci sobre l’assassinat i no avançar detalls. Volen observar bé les reaccions del Gerard, que, tot i que encara declara com a testimoni, s’ha convertit en el principal sospitós.  

			De moment, però, els investigadors del grup d’Homicidis no tenen cap indici que l’incrimini, ni cap declaració de pes, ni cap antecedent, ni cap testimoni que avali aquesta hipòtesi. El que més els escama de tot plegat és que, malgrat que no sap què li ha passat a la seva dona, té un comportament excessiu; tan aviat es mostra abatut i trist com se’l veu molt nerviós i excitat. Passa d’un extrem a l’altre sense cap motiu aparent. Perquè, des que ha arribat a la comissaria de Mollet amb el seu cunyat, ningú, ni policies, ni familiars, li han comunicat el fatal desenllaç. 

			El caporal Mora li pregunta si no li sap greu que es traslladin a la comissaria de Granollers, que és on tenen la seu. Allà estaran més còmodes, li diu. Ell no hi posa cap pega i es mostra col·laborador tota l’estona. De tota manera, segueix respirant de forma molt exagerada. Després de tanta estona observant-lo, els policies tenen la sensació que es fa venir l’ofec expressament per simular desesperació. 

			Tenen molt present que és la parella de la víctima i que l’han de tractar amb la consideració que requereixen les circumstàncies, però al mateix temps sospiten que, pel motiu que sigui, hi posa més pa que formatge. Hi ha un moment molt revelador. El tenen en un despatx, i quan és conscient que el poden veure agafa molt d’aire per la boca i es provoca una respiració angoixada, com si estigués a punt de tenir un atac de pànic. A l’habitació hi ha una finestra amb una cortina d’acordió. Ell, des de dins, no veu què passa a l’altra banda, però des del passadís sí que poden observar què fa ell. Els policies el deixen un moment sol i l’espien per veure com es comporta. I s’adonen que, quan ells no hi són, el Gerard està tranquil i deixa de boquejar com si fos un peix fora de l’aigua. 

			En paral·lel, els agents d’Homicidis prenen declaració als companys de feina de la Jenifer. Després de la Leo, és el torn del Jonathan. Explica que tenien una amistat tan especial que feia pocs mesos el Gerard fins i tot li havia trucat per preguntar-li si tenien una relació sentimental. El Jona­than assegura als policies que parlaven per missatges i que tenien complicitat, però res més. Afirma, però, que és possible que ella mal interpretés els seus sentiments. 

			Han passat més de sis hores des que el Gerard ha arribat a comissaria demanant ajut i de moment no ha mostrat cap voluntat de marxar-ne. Diu que s’hi estarà el temps que calgui per aclarir què li ha passat a la seva dona. Ha entrat dient que era morta perquè havia tingut un accident, però, a mesura que passen les hores, comença a canviar de versió i ara diu que ha marxat de casa amb un altre home. És evident que no té pressa i que no gosa preguntar. Decideixen deixar-lo una estona sol per veure si hi ha algun canvi d’actitud.  

			A les vuit del vespre, el caporal d’Homicidis Jordi Mora entra de nou a l’habitació i el testimoni torna a començar amb l’espectacle de la respiració entretallada i els gestos d’ofec. Es provoca símptomes d’angoixa o almenys fingeix tenir-los: mareig, mala cara, desorientació…  

			Al despatx hi ha el caporal Mora, que és el secretari de les diligències, el sergent que actua com a instructor, un altre caporal i un agent. Són quatre policies pendents que en Gerard els expliqui què ha passat durant el matí. Ha arribat l’hora de prendre-li declaració formal. Al caporal Mora se li acabava la paciència. El mira fixament i li diu molt seriós: «Gerard, ja n’hi ha prou de fer teatre i de provocar-te l’angoixa. Fes el favor de centrar-te en el que t’estem preguntant».  

			El noi para de cop de somiquejar, promet que no ho farà més i adopta un posat formal, gairebé professional, com si estigués decidit a respondre amb claredat tot el que li pregunti el policia prim i de cabells fins que té al davant. Un policia que no n’hi pensa deixar passar ni una. 

			Sense que ningú l’hi pregunti, el primer que explica el Gerard és que ahir a la nit ell i la seva dona van fer l’amor, i que avui al matí han tornat a tenir relacions sexuals. Segons ell, ha estat el regal d’aniversari d’ella. Però els policies de seguida comencen a dubtar d’aquesta versió, perquè, quan li pregunten detalls com ara si han fet servir preservatiu, ell no ho té clar. En un primer moment diu que sí i després s’ho rumia millor i respon que no. Els fa la impressió que el Gerard vol mesurar molt el que explica perquè tem que la policia pugui saber coses, com per exemple, si la Jenifer té restes biològiques d’ell. Ell no té manera de saber-ho si no l’hi diuen els policies, i els policies no baden boca. Ha començat una partida de pòquer molt difícil de jugar. 

			Els investigadors li pregunten si hi havia algun motiu perquè algú volgués fer mal a la seva dona. El Gerard explica que la Jenifer havia d’ingressar cinc-cents euros en metàl·lic al banc, perquè anaven justos de diners al compte corrent i no volien que quedés al descobert. La Jenifer portava els diners a sobre, segons diu el Gerard, i podria ser que l’haguessin assaltat per prendre’ls-hi. Tot això ho explica sense que li hagin dit encara que és morta i que l’han trobat al petit vestíbul que porta a l’aparcament. Pel que fa al compte corrent, els investigadors no trigaran a comprovar que en el moment del crim hi tenien 1.700 euros. 

			Pretenen aconseguir que el Gerard caigui en contradiccions, però tenen present en tot moment que l’estan interrogant en qualitat de testimoni. Si s’incrimina o diu res que el pugui perjudicar, hauran d’aturar la declaració i fer venir un advocat per garantir els drets de l’investigat. Per més sospites que tinguin, i encara que sigui l’única línia d’investigació que contemplen en aquest moment, a hores d’ara no hi ha res sòlid contra aquest home.  

			Mentrestant, els Mossos continuen buscant proves. El 7 de setembre de 2007 és divendres. Han demanat les imatges de les càmeres de seguretat de dues entitats bancàries que tenen videovigilància per poder estudiar les entrades i sortides al bloc de pisos tant a través de la porta principal com del portal del pàrquing. Són Caixa Catalunya i Caixa Tarragona. Els investigadors volen fer un estudi minuciós dels horaris dels veïns i comprovar si alguna persona o algun vehicle aliè a la finca hi ha entrat de matinada o a primera hora del matí. Han demanat les imatges enregistrades per les càmeres dels dos bancs entre les sis i les nou del matí. L’oficina de Caixa Catalunya està ubicada al mateix carrer de la Fàbrica, on hi ha l’edifici, i la de Caixa Tarragona és al carrer Sant Antoni, just al costat. Les càmeres enfoquen bé el portal. 

			Però és divendres, i les entitats no les poden entregar de seguida. Per acabar-ho d’adobar, dimarts és la Diada i el dilluns 10 molta gent fa pont. Els responsables de Caixa Tarragona diuen que les imatges no estaran disponibles fins dimecres, a la seu central, a Tarragona. Per tant, tocarà esperar. 

			En un despatx de la comissaria de Granollers, els investigadors d’Homicidis continuen prenent declaració al Gerard com a testimoni. Quan ja fa una estona que els dona explicacions poc convincents, els policies li proposen cridar el metge forense perquè li miri les ferides que té al coll, als braços i al genoll. Mentrestant, els agradaria deixar-ne constància fotogràfica. S’hi presta voluntàriament? El Gerard fa que sí amb el cap. Un dels policies agafa una càmera i li fa fins a vint-i-cinc fotografies, que ocuparan tretze pàgines del sumari. Hi compten cinc lesions per esgarrapada a la part esquerra de coll i també uns blaus a la part interna de tots dos braços, a l’altura del bíceps, com si algú els hi hagués aferrat amb les mans i hi hagués fet molta pressió. Hi ha fotografies on se li veu una ferida al mig del clatell, al costat de l’orella esquerra. També presenta un petit hematoma al pòmul dret i una rascada al genoll dret, com si l’hagués posat a terra i l’hagués friccionat amb alguna superfície dura i rugosa. 

			Han passat onze hores des de la troballa del cos i el marit de la Jenifer encara no sap oficialment que és morta. Ningú l’hi ha comunicat. Els policies esperen el moment oportú. De moment, continuen fent la seva feina. Després del reconeixement mèdic i de fer-li les fotografies pertinents, li demanen si s’avé a entregar voluntàriament el mòbil per fer davant seu un buidatge de la informació i analitzar-ne el contingut. Els investigadors volen tenir accés a les trucades que ha rebut i ha fet durant el matí i també una llista dels missatges de text que conté el terminal. 

			Cap al tard, quan ja li han ofert sopar i beguda, decideixen comunicar-li que han trobat la Jenifer morta, sense més detalls. El Gerard ofega un crit i torna a començar amb la comèdia que li costa respirar. Davant la mirada seriosa dels policies que té davant, para de cop i a partir d’aquí no mostra cap mena d’emoció. Ni pena, ni nerviosisme, ni desesperació. I el més curiós és que ni tan sols pregunta com ha mort ni on l’han trobat.  

			—Gerard, com és que et quedes igual? —pregunta un dels policies. 

			—Suposo que perquè no m’ho crec. Potser no em crec el que m’esteu dient. 

			Mentre els quatre mossos continuen interrogant el testimoni, els seus companys miren d’esbrinar quins moviments hi ha hagut al voltant de l’edifici entre les sis i les nou del matí. Els ha arribat una informació rellevant de la Policia Local de Parets del Vallès i de la Sala de Coordinació Operativa dels Mossos que els ha fet veure que l’anàlisi minuciosa de la cronologia, dels minuts i fins i tot dels segons, pot ser crucial per situar el sospitós a l’escena del crim. Si se’n volen sortir, hauran de filar molt prim. Per començar, agafen un paper i apunten la cronologia dels fets: 

			Entre les 6.45 i les 6.50 del dia 7 de setembre de 2007 una veïna ha trucat a la centraleta de la Policia Local de Parets per alertar que se sentien crits al carrer de la Fàbrica.  

			Un segon abans de les 6.53, una patrulla de la Policia Local ha arribat a la porta del número 1 d’aquest carrer. Han baixat del cotxe, s’han acostat al portal, han parat l’orella, no han sentit res i han marxat. 

			Un home que es diu Ismael ha trucat fa poca estona als Mossos per explicar que cap a les 6.30 del matí, passant amb la moto per davant de l’edifici on s’ha produït el crim, ha sentit cridar una dona. En aquell moment no hi ha donat importància, però ara, sabent el que ha passat, li ha semblat que podia ser rellevant.  

			Això els porta a buscar més testimonis i troben un altre home, de nom Mariano, que aporta un detall importantíssim. Explica que entre les 6.40 i les 6.45 ha anat a buscar el cotxe de la seva dona, que estava aparcat a la zona, i que en passar per davant del portal del número 1 del carrer de la Fàbrica ha sentit crits de dolor d’una dona i un home que li contestava «que te calles» sense alçar la veu.  

			Això porta els investigadors a concloure que la Jenifer ja era morta, quan la Policia Local ha arribat al bloc de pisos i ha comprovat que no se sentia res. Per tot plegat, situen l’hora del crim entre les 6.45 i les 6.50. 

			Els policies fan el buidatge del telèfon mòbil del Gerard, un Motorola daurat amb la inscripció Dolce&Gabbana, i recuperen les trucades i els missatges de les últimes hores.  

			El primer és de la Jenifer, a les 6.58.  

			
			Espero que el sacrificio de ir tarde por darte el primer regalo te haya gustado.  

			Y adivina cuál será el segundo.  

			Te quiero. 

			
			Ell l’hi ha contestat a les 7.03: 

			
			Me ha encantado, pero ahora no corras, mi amor. El segundo regalo espero que me coja en el garaje je je je. Te quiero. Acuérdate de ir al banco, mi amor. 

			
			El caporal Mora i els seus companys fan cara de pòquer per dissimular el que tenen força clar des de fa estona: segons la cronologia dels fets, és impossible que la Jenifer escrivís el missatge que ha arribat a les 6.58 al telèfon del Gerard. L’única explicació possible és que ell ha fet servir el telèfon d’ella un cop morta per enviar-se un SMS al seu mòbil i preparar així una possible coartada.  

			Els policies es moren de ganes de confrontar el Gerard amb el crim i intentar arrencar-li més informació, però saben per experiència que no en trauran l’aigua clara i que serà contraproduent. En una investigació per homicidi, és millor anar a pas lent però segur. I aquest és el mètode que seguiran. 

			En el buidatge del telèfon mòbil del destaquen tres numeracions: dos telèfons mòbils guardats com Nena i Nena 2 i un telèfon de marcació ràpida amb el 101 titulat Nena 1. Els números corresponen a la seva dona Jenifer Cot. Cap dels dos terminals ha estat localitzat. 

			Pel que fa a les trucades que ha rebut i ha fet durant el matí, la primera li ha arribat a les 7.05 des del telèfon de la Leo, la companya de feina de la Jenifer. Ell no ha fet cap intent de contactar amb la seva dona fins a les 9.51. Com que són conscients que han de ser molt curosos, els investigadors d’Homicidis demanen informació al Real Instituto y Observatorio de la Armada, de San Fernando, a Cadis, que pertany al Ministeri de Defensa i que marca l’hora oficial a Espanya. Serà l’hora de referència amb la qual compararan totes les altres. Amb aquesta comprovació s’adonen que el telèfon mòbil del Gerard té un desfasament horari de quatre minuts. Va avançat. Això vol dir que les trucades i els missatges que han quedat enregistrats s’han fet quatre minuts abans del que marca el telèfon. De tota manera, la correcció no canvia res, perquè el missatge de la Jenifer s’hauria enviat a les 6.54, quan, segons els Mossos, ja l’havien escanyat. 

			Envien el mòbil del Gerard a la Unitat Central d’Informàtica Forense perquè el revisin a fons i descobreixin si se n’ha esborrat alguna cosa després del crim. 

			El Gerard ja fa més de quinze hores que és a la comissaria i en cap moment ha demanat marxar-ne, és com si s’hi sentís còmode i segur. La declaració s’està fent llarga, perquè dona informació que al cap d’una estona matisa amb alguna nova dada i han de tornar a començar. La transcripció del que diu acaba a la 1.58 de la matinada del dia 8 de setembre.  

			Els policies el veuen engrescat a col·laborar i li pregunten si accedeix voluntàriament que facin una entrada i escorcoll al pis que compartia amb la seva dona i la seva filla de només set mesos, que des d’aquest matí és amb la seva tia Sandra. El caporal Mora demana al Gerard que pugi a un cotxe de paisà per anar cap al bloc del carrer de la Fàbrica, 1, de Parets del Vallès. Mora està molt pendent de les reaccions del sospitós. Anticipa que l’entrada a l’edifici pot ser un moment clau i que el Gerard potser s’ensorrarà i ho confessarà tot. Però el Gerard no s’immuta. Observa amb interès l’entrada, passa pel costat del punt on han trobat el cadàver de la seva dona i no mostra cap mena d’emoció. Els policies faran constar a l’atestat aquesta fredor. Un matrimoni dels baixos es presta a fer de testimoni de l’entrada i escorcoll, tal com marca la llei. El Gerard els passa pel costat i ni els saluda, com si no els hagués vist mai. 

			Un cop a l’interior del pis, els investigadors intenten forçar alguna reacció ensenyant-li una fotografia familiar de la dona i la filla. El Gerard, que teòricament acaba de saber que la seva dona ha mort assassinada, es mostra impertorbable. Els Mossos, que n’han vist de tots els colors, no s’expliquen aquesta actitud i es pregunten si és perquè està en xoc o bé perquè té alguna alteració psíquica. Però ell continua contestant totes les preguntes amb diligència i de manera coherent, i arriben a la conclusió que no li passa res. De fet, sospiten que està més preocupat per quadrar totes les respostes i que tot tingui un sentit que no pas per la desaparició i la mort de la seva dona. 

			A les quatre de la matinada, els Mossos i el Gerard tanquen amb clau el pis de Parets del Vallès on fins fa vint-i-quatre hores vivia la parella Casero Cot i pugen de nou al cotxe. No hi han trobat res que faci avançar la investigació. Abans de tornar cap a Granollers li demanen si vol recórrer els carrers per on ha passat aquest divendres al matí, quan ha anat a deixar la filla a casa dels cunyats. Seguint les indicacions del Gerard, els investigadors prenen nota del recorregut que ha fet. Ell explica que ha marxat de casa entre les 6.40 i les 6.45 i que cap a les 7 s’ha aturat en una benzinera. Mentre era allà ha rebut un missatge de la seva dona. Segons ell, a casa dels cunyats, a Martorelles, hi ha arribat cap a les 7.15 —el David, en canvi, ha declarat que no s’hi ha presentat fins a les 7.30—. Els policies volen resseguir el recorregut que ha fet per poder confirmar després la seqüència cronològica a través de les imatges de videovigilància de les entitats bancàries que hi ha davant del bloc de pisos. D’aquesta manera esperen saber l’hora exacta en què el marit de la Jenifer ha sortit de casa al matí. Però per fer aquesta prova encara hauran d’esperar uns dies. 

			Són les cinc de la matinada tocades quan li diuen que per a avui ja n’hi ha prou. El marit de la Jenifer, que sap que és morta però que no ha preguntat res sobre què li ha passat, condueix cap a casa dels seus sogres a Mollet del Vallès. Fa només trenta-sis hores, eren tots allà fent una barbacoa, i ara la família sembla atrapada en un malson. Els pares de la Jenifer el reben amb llàgrimes i la cara desencaixada. La germana, la Sandra, l’abraça fort. No s’expliquen com algú ha pogut fer això a una noia tan maca i tan dolça, mare d’una nena tan petita. El Gerard quasi no parla. Està com absent. De tant en tant, fa alguna pregunta, però poc més. Els seus cunyats l’acompanyen al pis a dutxar-se i a buscar roba, però després torna a casa dels pares de la Jenifer. Hi està còmode. De tant en tant, però, té un atac de ràbia. En una d’aquestes ocasions, la víctima és un caqui que hi ha al pati de la casa i que segons ell no deixa veure bé el carrer. Agafa una destral i, en una mena d’atac de fúria, talla gairebé totes les branques i en deixa només el tronc.  

			La família de la Jenifer entén aquestes reaccions com una conseqüència de la tragèdia que estan vivint. Tothom intenta fer el cor fort per la nena. Després del crim, el somriure innocent de la Noa és l’únic motiu que tenen per aixecar-se al matí.  

			A la una del migdia de l’endemà del crim, els forenses fan l’autòpsia al cadàver de la Jenifer Cot. Analitzen la roba que porta i corroboren el que ja van veure a l’aparcament. La noia té enganxades fulles seques a la part del darrere dels baixos dels pantalons. Analitzen la ferida que té al coll i la comparen, de nou, amb el cable del carregador de mòbil que van trobar ahir al costat del cos. El forense Manel Salas no té cap dubte que és l’arma del crim. Posa el cable sobre el solc que la Jenifer té al coll i comprova que, des d’un dels extrems fins al manyoc entortolligat que hi ha a l’altre, fa la mateixa llargada i amplada que la ferida que presenta la noia. A més, revisant-li l’interior de la boca, descobreixen que té ferides a la part interior dels llavis que encaixen amb les seves pròpies dents. Segons l’examen forense, això vol dir que una mà li va tapar la boca amb violència i la pressió va fer que els incisius li provoquessin ferides en clavar-se-li a la pell. Pel que fa als vasos sanguinis, hi detecten petits trencaments que confirmen la mort per asfíxia. Conscients que hi podria haver hagut una lluita prèvia amb l’assassí, els forenses —en plural, perquè en casos de mort violenta sempre en són dos— li retallen les ungles i els agents de la Policia Científica de Mossos s’emporten els trossos preservats per analitzar al laboratori si hi ha

